གནས་ལུགས་ལ་རྒྱུ་མཚན་གྱི་ར་སྤྲོད་དང་ལོ་རྒྱུས་ལ་རྒྱབ་ལྗོངས་ཀྱི་དཔང་རྟགས་བཙན་པོ་མངའ་བའི་དངོས་ཡོད་ཀྱི་བྱུང་བ་དེ་ལྟར་ལགས་ན།དགའ་ཞིང་གུས་ལ་སྙིང་ནས་དད་པར་འོས་པའི་སྐྱབས་རྗེ་ཁྲི་འཛིན་༣༣པ་ཆེན་པོ་མཆོག་ལ་དགོངས་རྫོགས་མཆོད་འབུལ་མཛད་པ་དང་།གདུང་ཚོར་ཟབ་མོས་དྲན་གསོ་མྱ་ངན་ཞུ་རྒྱུ་དེ་ནི་ལག་ལེན་མེད་པའི་བསྒྲགས་ཚིག་དང་།ཁ་འཇམ་ཞེ་རྩུབ་ཀྱི་ངོ་བསྟོད།ཡུལ་ལུང་ཤོག་ཁ་ཡི་རྫོབ་རྟགས།རྒྱ་ཆད་ཕྱོགས་ལྷུང་གི་འཁྱེར་ཕྱོགས།དགོས་དབང་ཁྲལ་སེལ་བྱེད་པ་ཅོལ་ཆུང་གི་ལས་ཀ་ལྟ་བུ་ཞིག་ཏུ་གཏན་ནས་བསམ་བློ་གཏོང་རྒྱུ་མེད་ཅིང་།རྗེ་བླ་མ་ཞིང་ཁམས་གཞན་དུ་གཤེགས་ནས་ངེད་ཅག་ཡིད་སྐྱོ་བའི་གནས་སུ་ལྷུང་མོད།སྐྱབས་རྗེ་ཁྲི་འཛིན་རིན་པོ་ཆེའི་རླབས་ཆེན་གྱི་ཐུགས་སྟོབས་མུ་མཐུད་དར་སྤེལ་གཏོང་བར།སྡུག་བསྔལ་གྱི་མཆི་མ་ཁོག་ཏུ་མིད་ནས་སྐྱོ་བ་དེ་ང་ཚོའི་སེམས་ཀྱི་སྟོབས་ཤུགས་སུ་ཅིས་ཀྱང་འགྱུར་བ་བྱས་ཏེ།ཁོང་གིས་བོད་ཀྱི་ཆོས་རིག་ལོ་རྒྱུས་འཕེལ་རྒྱས་ཀྱི་ཐད་ལ་བཞག་པའི་ཕྱག་རྗེས་ཀྱི་སྐོར་དང་།རང་དོན་གྱི་ཀུན་སློང་སྤུ་ཙམ་མེད་པར་བསྟན་པ་སྤྱི་ལ་ཐུགས་ཁུར་ཆེས་བཞེས་ཀྱི་སྒོ་ནས།རང་གི་བྱ་བའི་ལས་གནས་དེ་ལ་ཁ་གཏད་དེ་རང་ཉིད་ཡར་ཐོན་ལ་བླང་བྱ་ནན་མོ་བཏོན་པའི་སྙིང་སྟོབས་ཀྱིས་མཚོན།ཕུལ་དུ་བྱུང་བའི་མཛད་བཟང་དེ་རིགས་ཕྱི་ནང་གི་རྒྱུ་རྐྱེན་གང་ཞིག་ལ་བརྟེན་ནས་ཇི་ལྟར་བྱུང་བའི་ཚུལ་ལ་ཉམས་ཞིབ་དང་རྒྱུས་ལོན་ཐུབ་པ་བྱེད་ཅིང་།རིན་པོ་ཆེ་མཆོག་གི་ཕྱག་ལས་གནང་སྟངས་དང་ཐུགས་བསམ་བཞེས་སྟངས་སྐོར་ལ།ང་ཚོས་མིག་དཔེ་བལྟས་ནས་སློབ་སྦྱོང་བྱེད་པ་བརྒྱུད་དེ་རང་ཅག་གི་ཚེ་སྲོག་ལའང་དོན་སྙིང་གི་མཛེས་སྡུག་ཡོད་པ་དང་།རང་ཉིད་ཀྱང་བསྟན་དང་འགྲོ་བའི་ཁུར་དུ་མ་སོང་བར་དེ་ལ་དགོས་མཁོའི་རིན་ཐང་གི་ཆ་ཏོག་ཙམ་ཡོད་པའི་མི་ཞིག་ཏུ་འགྱུར་བར།ཚང་མས་འབད་བརྩོན་བྱེད་རྒྱུའི་སྙིང་སྟོབས་སློང་རྒྱུ་དེ་ཡིན་ན་ཤིན་ཏུ་འགྲིག་འདུག་སྙམ་པ་སྟེ།རྒྱུ་མཚན་ནི།ང་ཚོའི་གཞུང་དང་ཆོ་ག་ཁག་ན་འབྱུང་བའི་བླ་མ་བསྟེན་པ་ཞེས་པ་དེ་དང་།བླ་མའི་རྣལ་འབྱོར་སྒོམ་པ་བྱ་བ།བླ་མའི་བྱིན་རླབས་རང་རྒྱུད་ལ་འཇུག་པ་ཞེས་པའི་ཚིག་དེ་རིགས་ལ་ཕྱོགས་གཞན་ཞིག་གི་སྟེང་ནས་འགྲེལ་ཨེ་ཆགས་བལྟས་ཚེ།རང་ཉིད་བླ་མའི་རྣམ་ཐར་གྱིས་རྗེས་སུ་བསླབས་ཏེ།ཁོང་གི་བླ་ན་མེད་པའི་ཐུགས་སྟོབས་ཀྱི་དགོངས་པ་ཟབ་མོའི་སྐོར་རྣམས་རྒྱུན་འཛིན་དར་སྤེལ་གང་ལེགས་སུ་གཏོང་བ་དང་།ཁོང་གིས་གནང་འཕྲོར་ལུས་པའི་བྱ་བཞག་གང་ཡོད་རྣམས་འབད་པས་སྒྲུབ་པ་ལ་རོགས་འདེགས་ཀྱི་ཤུགས་སྣོན་བྱ་ཞིང་།ལྷག་པར་དུ།སྐྱབས་རྗེ་ཁྲི་འཛིན་རིན་པོ་ཆེ་མཆོག་གི་བླ་ན་མེད་པའི་ཐུགས་དགོངས་ཟབ་མོ་ལྟར།མེ་ཏོག་གི་ལྷ་སྐལ་གཡུང་དྲུང་བོན་ལ་ཕོག་པའི་བོན་གྱི་དགོན་སྡེ་ཡོངས་ཀྱི་མཛའ་བརྩེ་བརྟན་བརླིང་གི་ཐུགས་དགོངས་སྔར་བཞིན་འོ་ཆུ་གཅིག་འདྲེས་སུ་གནས་ཐུབ་པར་ལག་རྗེས་འབུར་ཐོན་འཇོག་པར་བརྩོན་པ་དང་།བསྟན་པ་སྤྱི་ཡི་གནས་བབ་ཀྱི་ཁ་ཕྱོགས་ལམ་ཕྱོགས་གཅིག་གྱུར་ཡོང་བར་ཚང་མས་འབད་བརྩོན་བླ་ལྷག་ཏུ་གནང་དགོས་པ་མ་ཟད།གྱེར་བསྟན་འཕེལ་རྒྱས་མདུན་ལམ་གྱི་ལོ་རྒྱུས་གསར་བའི་གནས་བབ་ཡང་དག་ཞིག་ལ་འཁྲིད་ཐུབ་པ་བྱ་རྒྱུ་བཅས་ནི།བླ་མའི་བྱིན་རླབས་རང་རྒྱུད་ལ་འཇུག་པའི་སྒོ་མ་ནོར་བ་དང་།ཅི་ཞིག་ཐོབ་འདོད་ཀྱི་ཕྱིར་དང་སྐུ་དྲིན་མཚོན་བྱེད་ཀྱི་ཆེད་སོགས་གང་ཡིན་ཡང།ང་ཚོས་ཕྱོགས་སོ་སོ་ནས་གདུང་ཚོར་ཟབ་མོས་དྲན་གསོ་མྱ་ངན་ཞུ་བའི་དོན་གནད་ཡོད་ཚད།གོང་གི་བླང་བྱ་དེ་རིགས་མངོན་འགྱུར་ཡོང་བའི་སྟེང་དུ་འབབ་དགོས་པར་ངེས་པ་འདྲོང་རྒྱུ་དེ་གནད་ཀྱི་དོད་པོ་ལོས་ཡིན་སྙམ་མོ།།